台湾大陈人

台湾大陈人（台州话：De Uae Da Jin Nyin），也叫大陈义胞（Da Jin Nyi Pau），是1955年2月份从中华民国浙江省大陈岛（难朝归台州市椒江区大陈镇）、渔山列岛（难朝归宁波市象山县）、披山岛（难朝归玉环市）、南麂列岛（难朝归温州市平阳县）撤退到台湾个吴越老百姓。箇趟撤退史称大陈岛撤退。

 大陈历史 
大陳島丄个老百姓主要是清朝中葉從浙江靠海地區移民到島丄个，大多數是從台州府三縣（臨海縣、黃岩縣搭仔溫嶺縣）來个，另外也有眼從福建來个福州人。

1951年國民政府成立江浙反共救國軍，擔游擊隊整編到反共救國軍，總部設垃大陳島，還擔從北到南个漁山島、大陳島、披山島、南麂岛劃設成「大陳地區」，進行各種軍政咾民政建設，讓渠變成功國軍个「反攻基地」。

國民政府決定從大陳撤退个辰光，朆逼大陳老百姓板要跟牢部隊一淘走，伊歇个大陳軍方頂高首長劉廉一司令本來估計，大概有四五成个老百姓會得跟牢部隊一淘撤退，大陳戰地政務頂高首長沈之岳專員呢，估計會得有六、七成；結果所有个老百姓全到臺灣哉。渠拉全选仔撤退到臺灣。

來到臺灣仔么，伊拉叫大陳義胞，中央政府保證渠拉个生活，先安置勒基隆个学堂做个招待所里向，後首来分配去全台三十六隻大陳新村里向，还按照勒垃大陈岛丄个职业安排房屋、土地、生活。1964年开始，政府训练部分大陳人去做船員、碼頭工人咾啥个。

 文化 
 閒話 
大陳島民大多數是從台州三縣（黄岩县、临海县搭温岭县）來个咾，講个閒話主要是台州話。大陳島丄還有眼從福建閩東來个移民，講福州話。

除脫大陳島民，一淘撤退到臺灣个“大陳人”還有漁山島搭南麂島个老百姓，箇兩個地方人祖丄是從福建同安來个咾，是講浙南閩南語个（南麂島人也通溫州話）。

根據出生咾從小蹲垃大陳新村个葉匡時（渠拉娘是大陳人，爺是溫嶺人）回憶，渠讀國小个辰光，同學基本丄全是大陳新村人，學生子淘裏講閒話全講大陳話，但是老師聽弗懂咾，學堂禁止學生子勒垃學堂裏向講大陳方言。

 信仰 
渔山人信一個叫“如意娘娘”个女神，渠会得保佑渔民咾水手出海平安，1955年撤退到臺灣个辰光，渔山人搭如意娘娘个像也请到仔臺灣，难朝供垃许臺東市富岡海神廟。

另外，大陳人傳統丄邪气感念蔣中正、蔣經國爷两家头，交关大陈新村里向侪供蔣中正个像，还造仔蒋公感恩堂咾啥个庙来纪念蒋介石。

 参考资料 

 外頭鏈接 



Category:台湾大陈人
Category:台州人
Category:温州人
Category:台湾人
Category:闽南人
Category:宁波人